**"דברי ה'" ו"ספר הברית" –**

**'מגילה' אחת או שתיים?**

**שי קלדרון, אחד מלומדי 'מקראות' פנה במכתב ובו הצעה חדשנית בקשר לכתיבת "דברי ה'... כל המשפטים", ו"ספר הברית" (שמות כ"ד, ג-ח) –**

**אולי מכוונת התורה לשתי כתיבות שונות, ולשני 'ספרים' (='מגילות')?**

**אמנם רק פעם אחת נזכר "וַיִכתֹב משה", ולכן נראָה פשוט לפרשנים, ש"דברי ה'" עם "כל המשפטים" הם הם "ספר הברית", שלקח משה וקרא "באזני העם", אבל שתי הקריאות שנזכרו, וההקשר השונה, עשויים להוביל לכיוון שונה – והרי דבריו של שי קלדרון במכתבו:**

**בס"ד שלום כבוד הרב [יואל בן-נון],**

**נהניתי עד מאוד לשמוע את דברי הרב המחכימים בסוגיית "ספר הברית", ביחד עם הרב מדן, בשיעור המשודר;[[1]](#footnote-1) ואמנם, "צעיר אני לימים ואתם ישישים, על כן זחלתי ואירא מֵחַוֹת דֵעי אתכם" (כדברי אליהוא, איוב, ל"ב, ו), ועוד שאיני רב ולא בן של רב, אך אולי ניתן להציע מבט נוסף בדרך האפשר על מה שכבר נאמר.**

**נראה לענ"ד שיש לשים לב לכפילות בפרק כ"ד, ולא לראות בה חזרה על אותם הדברים בכתיבה:**

**"ויבוא משה ויספר לעם את כל דברי ה' ואת כל המשפטים, ויען כל העם קול אחד ויאמרו כל הדברים אשר דיבר ה' נעשה" (כ"ד, ג);**

**"ויקח ספר הברית ויקרא באזני העם, ויאמרו כל אשר דִבֶּר ה' נעשה ונשמע" (כ"ד, ז);**

**שתי הקראות אלו – מדוע?**

**ועוד, יש לשים לב ללשון "ויספר" שנאמר על "דברי ה' והמשפטים", אל מול הקריאה של משה ב"ספר הברית"!**

**נראה להציע שמדובר בשתי 'מגילות שונות', על פי לשון הגמרא (גיטין ס ע"א), "תורה, מגילה מגילה ניתנה":**

**הראשונה, כפשט הלשון, מגילה שבה כתובים דברי ה' ממעמד הר סיני ועד סוף פרשת משפטים (כפירוש הרמב"ן וסיעתו), ומגילה זו לא כללה את טופס "הברית" של "הנה אנכי שֹלח מלאך לפניך... " (כ"ג, כ-לג);**

**המגילה השנייה – "ספר הברית" – "הנה אנכי שֹלח מלאך לפניך... הִשָמֶר מפניו וּשְמַע בקֹלו...", עד "... כי יהיה לך למוקש", [בצירוף] פרשיות המצוות מהר סיני שבסוף ויקרא (כ"ה), במיוחד ביחס למצוות הקשורות לארץ ישראל כשמיטה ויובל, יחד עם הברכות והקללות (כ"ו), כשיטת רבי ישמעאל במכילתא;[[2]](#footnote-2) הרב מדן מצא לשיטה זו בסיס בהקבלות לשוניות, בנוסף להקבלה בתוכן העיקרי של ברית: ברכה\קללה.**

**ביחס ל'מגילה' הראשונה חשוב להוסיף כי הלשון "ויספר לעם" מתאימה ללימוד של המצוות ולא להקראה של טופס ברית, וזה גם מתאים ללשון "את כל דברי ה' ואת כל המשפטים"! העם שמע, למד, וקיבל על עצמו לקיים, כאמור (פסוק ג): "ויאמרו כל הדברים אשר דבר ה' נעשה"!**

 **על 'מגילה' זו נאמר (בפסוק ד) – "ויכתֹב משה את כל דברי ה', ואת כל המשפטים", בעוד "ספר הברית" נכתב אחר כך; אמנם נאמר רק פעם אחת "ויכתֹב משה", אך "דברי ה'" עם כל "המשפטים", אינם זהים ל"ספר הברית", שבו נכתבו דברי ברית!**

**לאחר בניית המזבח והמצבות, הקרבת הקרבנות וזריקת הדם, משה לקח 'מגילה' אחרת שכתב מפי ה', היא "ספר הברית", ובה כאמור, עיקר טופס הברית – "הנה אנכי שֹלח מלאך לפניך ...", עד "למוקש" (ופרשיות סוף ויקרא); לכן היה צורך לקרוא אותה במיוחד בפני העם, שהרי אינה זהה למה שהעם שמע (ולמד) קודם לכן מפי משה!**

**נראה ברור, שזהו עיקר טופס הברית, שהרי לאחר שהופרה הברית בחטא העגל, היה צורך לחדשה, והנה נמצא ניסוח המקביל בפרשת כי תשא (שמות ל"ד, י-כו);[[3]](#footnote-3) אך ייתכן לומר שהיא מכילה גם את פרשיות 'בהר-בחֻקֹתַי, אלא שהתורה 'שמרה' פרשיות אלו בכדי לחתום באופן חגיגי [ו'חוזר לראש'], את חומש ויקרא עם פרשיות המצוות שנאמרו מאהל מועד, על ידי חזרה לעיקר הברית שנכרתה בסיני – הברכות והקללות! כך נאמר גם בדברים (כ"ח, סט), שהברית בחורב כללה אף היא ברכות וקללות, כמו הברית בערבות מואב, בעבר הירדן.**

**[וה'] יגדיל תורה ויאדיר.**

**יישר כוח, תודה רבה,**

**שי קלדרון**

**skalderon@orotetzion.org.il**

**"דברי ה'" ו"ספר הברית" –**

**'מגילה' אחת או שתיים?**

**תגובות**

**פרופ' יונתן גרוסמן:**

**עצם הפיצול בין "דברי ה'...", שאותם אמר משה (בפסוק ג), לבין "ספר הברית", שאותו קרא משה (בפסוק ז), הוצע זה מכבר על ידי פרופ' משה דוד קאסוטו בפירושו לספר שמות[[4]](#footnote-4); קאסוטו הציע שם שתי אפשרויות מבלי להכריע, אך לא את הפיצול המוצע על ידי שי קלדרון; אולם קאסוטו חש חוסר נוחות בכפילות הפסוקים, ולעניין זה הוא אילן גדול ויציב להיתלות בו.**

**לעצם העניין, אודה שאינני מזדהה מלכתחילה עם הקושי, ולכן גם הפתרון נראה לי מיותר.**

**יש חלוקה בפסוקים בין שאלת משה את העם – האם הם מוכנים להיכנס בברית עם ה' (פסוק ג), לבין טקס הברית עצמו, שהקדימה לו כתיבת הספר (פסוק ד); הקראת תכני הברית מוצגת כחלק מכריתת הברית עצמה, שיש בה זריקת דם (פסוקים ה-ח); לפיכך, אין סיבה להניח שמדובר בשני טקסטים שונים, אלא בשני תפקידים שונים לאותו הטקסט.**

**הרב שאול ברוכי:**

**האם יש מקום להבחין בין "כל דברי ה'" בפסוק ג ו-ד, לבין "ספר הברית" שבפסוק ז', והאם יש מי שפירש כך את הכתוב?**

**כפי שכתב פרופ' גרוסמן, פיצול כזה הוצע על ידי זקני (=סבא-רבא) מ"ד קאסוטו. גם מו"ר הרב יואל בן-נון מבחין בין השניים בספר 'מקראות'[[5]](#footnote-5); לדברי שניהם, "כל דברי ה'" שנכתבו הם טקסט ארוך – עשרת הדברות, המצוות והמשפטים, ומה שנקרא הוא טקסט קצר; הם חלוקים בשאלה מהו הטקסט הקצר [קאסוטו – הצהרה, מעין זו הכתובה בפרק י"ט, ה-ו; הרב בן נון – פסקת הברית בסוף משפטים; כ"ג, כ-לג], אך הם מסכימים, הטקסט הקצר הוא חלק מהטקסט הארוך, וכך נראה לענ"ד.**

**למען האמת, המפצל הראשון, לא בדרך שהוצעה כאן, הוא רבי ישמעאל במכילתא,[[6]](#footnote-6) הסובר, ש"ספר הברית" כולל את הברכות והקללות בסוף ויקרא (כ"ו), אולם לא מצאתי מי שהציע פיצול כהצעתו של שי קלדרון.**

**לעצם העניין, נראה לי שהכתוב מבחין בין "ויבֹא משה ויספר", שהוא סיפור דברים בעל פה לפני הכתיבה, לבין "ויקרא באזני העם" – שהיא קריאה מספר כתוב; בין הסיפור לקריאה נזכרת כתיבה אחת, ולא נראה לי שיש צורך להפריד את הכתיבה לשתי 'מגילות'; משה כתב 'מגילה' אחת, שבה "כל דברי ה'", ובמעמד הברית הוא קרא ממנה, וכנראה לא את כולה, באזני העם.**

**הרב יעקב מדן:**

**ההצעה של שי קלדרון טובה, אך יש להוסיף את הנקודה הבאה:**

**"ספר הברית" בפרשת משפטים אינו מתחיל לדעתי, בפסקת "הנה אנכי שֹלח מלאך לפניך" (כ"ג, כ), אלא תשעה פסוקים לפני כן (כ"ג, יא), במצוות השמיטה, כי השמיטה, השבת והרגלים הם חלק מן הברית –**

**בפסוקי השבת (ל"א, יב-יז) נזכרה הברית במפורש – "ושמרו בני ישראל את השבת, לעשות את השבת לדֹרֹתם ברית עולם";**

**השבת והרגלים חוזרים גם ב'ספר הברית השני'[[7]](#footnote-7), שאחרי מעשה העגל ("הנה אנכי כֹּרת ברית ..." ל"ד, י-כו); והשמיטה היא חלק מ"ספר הברית" כמוכח מהפרשיות שנאמרו "בהר סיני" (ויקרא כ''ה- כ''ו); מצוות השמיטה לא חזרה בשמות ל''ד (לדעת רבי ישמעאל מול רבי עקיבא), כי נאמרה שוב בהרחבה, בסוף ספר ויקרא.**

**הרב יואל בן-נון:**

**זאת באמת דוגמה מצוינת לדיון בגמרא (גיטין ס ע"א) אם "תורה, מגילה מגילה ניתנה" כדעת ר' יוחנן, או "תורה, חתומה ניתנה" כדעת ר' שמעון בן לקיש – אם נקרא את פרשיות מעמד הר סיני לפי "חתומה ניתנה", נבין כבר בשלב הראשון הזה, שהכל נכתב ברצף אחד ב'מגילה' אחת, ורק בסיפור הדברים ובקריאה "באזני העם" מסתבר להבחין בין "ספר הברית", לבין "כל דברי ה'[[8]](#footnote-8) ואת כל המשפטים"; אולם לפי הדעה ש"תורה, מגילה מגילה ניתנה", כל הבדל בסגנון הפרשיות ובנושאים שבהן יכול לרמז על 'מגילות' 'מגילות', שנתחברו (על ידי משה) ל'מגילה' אחת! בקריאה כזאת, הצעתו של שי קלדרון מסתברת מאד מפני הפער הברור בין רוב פרשת משפטים, לבין פסקת הברית, שמתחילה ב"הנה אנכי שֹלח מלאך לפניך" (כ"ג, כ), או כדברי הרב יעקב מדן, מ"ושש שנים תזרע את ארצך" (כ"ג, י).**

**גם צירוף הפרשיות מסוף ויקרא (כ"ה וכ"ו), שנאמרו "בהר סיני", ל"ספר הברית" (כדעת רבי ישמעאל), יכול להתפרש לפי שתי הדעות, או כ'מגילה אחת' רצופה, או כשתיים ושלוש מגילות, שנתחברו יחד ב'ספר התורה' החתום, בסוף ימי משה.**

1. **השיעור על "ספר הברית"; וראו ב'מקראות' לפרשת משפטים (עמ' 565-543), בעיונים הקשורים לנושא.** [↑](#footnote-ref-1)
2. **'מקראות-משפטים', עמ' 556-554, ו-562-561.** [↑](#footnote-ref-2)
3. **כדעת הרב יואל בן-נון, 'מקראות' עמ' 546-545.** [↑](#footnote-ref-3)
4. **ירושלים תשי"ב, עמ' 218.** [↑](#footnote-ref-4)
5. **לפרשת משפטים, עמ' 553-551.** [↑](#footnote-ref-5)
6. **'מקראות-משפטים', עמ' 556-554, ו-562-561.** [↑](#footnote-ref-6)
7. **ראו את ההקבלה בין שני הלוחות בפרשיות הברית, 'מקראות'-משפטים, עמ' 548-543.** [↑](#footnote-ref-7)
8. **ל"דברי ה'" קראנו ב'מקראות', 'חוקי גוי קדוש', והם כתובים לפני המשפטים, בתוך המשפטים, ובסוף המשפטים; ראו 'מקראות-יתרו', מעמ' 243, ובפרט 263-261; 'מקראות-משפטים', עמ' 421-416.** [↑](#footnote-ref-8)